**Likums „Par Līgumu Par Eiropas Stabilitātes mehānisma dibināšanu”**

1. pants. 2012. gada 2. februārī parakstītais Līgums par Eiropas Stabilitātes mehānismu (turpmāk – ESM) dibināšanu (turpmāk – Līgums), ESM Valdes (turpmāk- Valde) 2012. gada 8. oktobra rezolūcija Nr. 11 „Par maksimālā aizdošanas apjoma noteikšanu” un korekcijas Līgumā, kas veiktas saskaņā ar Līguma 44.pantu, un apstiprinātas ar Valdes 2013. gada 23. oktobra rezolūciju Nr. 3 „Par korekcijām Līgumā, kādas tieši izriet no Latvijas pievienošanās”, ar šo likumu tiek pieņemtas un apstiprinātas.

2. pants. Ar šo likumu Latvija apņemas ievērot Deklarāciju par Eiropas Stabilitātes mehānismu, ko Līguma pušu pārstāvji pieņēma, tiekoties Briselē 2012. gada 27. septembrī.

3. pants. Ar šo likumu Latvija pieņem un apstiprina saskaņā ar Līguma 44. pantu izstrādātos un ar Valdes 2013. gada 23. oktobra rezolūciju Nr. 2 apstiprinātos ar Latvijas Republikas iestāšanos saistītos detalizēti izstrādātos tehniskos noteikumus.

4. pants. Līgumā paredzēto saistību izpildi koordinē Finanšu ministrija.

5. pants. Ministru kabinets ieceļ finanšu ministru par Latvijas pārstāvi Valdē un ieceļ Latvijas pārstāvja vietnieku Valdē saskaņā ar Līguma 5. panta 1. punktu.

6. pants. Lai piedalītos balsošanā un balsotu par, Latvijas pārstāvim Valdē un Direktoru padomē ir jāsaņem Saeimas piekrišana, lemjot par:

1. izmaiņām ESM parakstītajā kapitālā un maksimālajā aizdošanas kapacitātē saskaņā ar Līguma 10. panta 1. punktu;
2. izmaiņām maksimālajā aizdošanas kapacitātē saskaņā ar Līguma 10. panta 1. punktu;
3. izmaiņām finanšu palīdzības instrumentos saskaņā ar Līguma 19. pantu.

7. pants.

(1) Lai piedalītos balsošanā un balsotu par, Latvijas pārstāvim Valdē un Direktoru padomē ir jāsaņem Saeimas Budžeta un finanšu (nodokļu) komisijas un Ministru kabineta piekrišana, lemjot par:

1. kapitāla prasījumu saskaņā ar 9. panta 1. punktu;
2. iespējamu atslēgas atjauninājumu Eiropas Centrālās bankas kapitāla parakstīšanai saskaņā ar 11. panta 3. punktu, ja tas palielina Latvijas parakstīto reģistrētā kapitāla apjomu.

(2) Saeimas Budžeta un finanšu (nodokļu) komisijas piekrišana ir uzskatāma par saņemtu, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas ir izskatījusi to un nav iebildusi pret lēmuma projektu par kapitāla prasījumu.

8. pants. Lai piedalītos balsošanā un balsotu par, Latvijas pārstāvim Valdē un Direktoru padomē ir jāsaņem Ministru kabineta piekrišana, lemjot par:

1. finanšu palīdzības sniegšanu principā ESM dalībvalstij saskaņā ar Līguma 13. panta 2. punktu;
2. Saprašanās memoranda apstiprināšanu, kurā atrunāti finanšu palīdzības sniegšanas nosacījumi ESM dalībvalstij saskaņā ar Līguma 13. panta 3. punktu un par instrumentu izvēli un finansiālajiem noteikumiem saskaņā ar Līguma 12. līdz 18. pantu;
3. veicamām izmaiņām I pielikumā saskaņā ar 11. panta 6. punktu;
4. ārkārtas rezerves fonda atcelšanu, kas izveidots saskaņā ar Līguma 4. panta 4. punktu;
5. citu fondu izveidi saskaņā ar 24. pantu;

9. pants. Lai piedalītos balsošanā un balsotu par citiem jautājumiem, Latvijas pārstāvim Valdē un Direktoru padomē ir jāsaņem Ministru kabineta piekrišana. Ministru kabinets var noteikt jautājumus, kuros Latvijas pārstāvis Valdē un Direktoru padomē tiek pilnvarots piedalīties balsošanā un balsot bez attiecīgā jautājuma izskatīšanas Ministru kabinetā un Ministru kabineta piekrišanas saņemšanas.

10. pants. Ministru kabinets ir tiesīgs pieņemt lēmumu par apmaksātā kapitāla daļas paātrinātu apmaksāšanu saskaņā ar Līguma 41. panta 3. punktu, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas ir izskatījusi to un nav iebildusi pret apmaksātā kapitāla daļas paātrinātu apmaksāšanu.

11. pants. Ministru kabinets katru gadu ne vēlāk kā 3 mēnešus pēc tam, kad ESM ir publicējis gada pārskatu saskaņā ar Līguma 27. panta 2. punktu, sniedz Saeimas plenārsēdē ziņojumu par ESM darbību iepriekšējā gadā.

12. pants. Līgums stājas spēkā tā 48. panta 3. punktā noteiktajā laikā un kārtībā, un Ārlietu ministrija par to paziņo oficiālajā izdevumā „Latvijas Vēstnesis”.

13. pants. Likums stājas spēkā nākamajā dienā pēc tā izsludināšanas. Līdz ar likumu izsludināms Līgums, Valdes 2012. gada 8. oktobra rezolūcija Nr. 11 „Par maksimālā aizdošanas apjoma noteikšanu” un korekcijas Līgumā, kas veiktas saskaņā ar Līguma 44.pantu, un apstiprinātas ar Valdes 2013. gada 23. oktobra rezolūcija Nr. 3 „Par korekcijām Līgumā, kādas tieši izriet no Latvijas pievienošanās” latviešu valodā.

Finanšu ministrs A. Vilks

24.10.2013 11:30

654

L.Ozoliņa

67083823

liga.ozolina@fm.gov.lv